|  |
| --- |
| ТЕКСТ ЕКСПЕРТСКЕ ГРУПЕ  *(JAROSLAV ANDEL, GIULIANA DE FRANCESCO,*  *KATA KRASZNAHORKAI, MARY ANN DEVLLEG,*  *SARA WHYATT, UZ PODRŠKU LEVAN KHARATISHVILI)*  ЗА САВЕТ ЕВРОПЕ ПОВОДОМ 70. ГОДИШЊИЦЕ ЕВРОПСКЕ КОНВЕНЦИЈЕ О ЉУДСКИМ ПРАВИМА |

|  |
| --- |
| МАНИФЕСТ  О СЛОБОДИ ИЗРАЖАВАЊА  У УМЕТНОСТИ И КУЛТУРИ У  ДИГИТАЛНОЈ ЕРИ |

Овај Манифест је први пут представљен 30. јуна 2020. године приликом састанка Надзорног комитета за културу, наслеђе и предео (CDCPP) и био је предмет консултација са делегацијама до 2. октобра 2020. Текст је усвојен на састанку CDCPP 10. новембра 2020.

Манифест о слободи изражавања уметности и културе у дигиталној ери

Савет Европе је најстаријe и јединo паневропскo тело којe обезбеђује људска права, демократију и владавину права за 830 милиона грађана Европе. Он то чини на основу Европске конвенције о људским правима из 1950. године и Европског суда за људска права који је успостављен 1959. године. Током година је мноштво правних инструмената, инструмената за праћење, изградњу капацитета и подизање свести додато овим правним тековинама у секторима политика од значаја за обезбеђење поштовања и спровођења људских права у дневном животу Европљана.

У ситуацији када је демократија под великим притиском који долази од регионалнх и глобалних изазова који се односе на политичке, економске, технолошке, здравствене и проблеме животне средине[[1]](#footnote-1), 70. годишњица Европске конвенције о људским правима јесте прави тренутак да се истакне кључна улога уметности и културе као моћних средстава за одржавање конструктивног дијалога у демократским и отвореним друштвима.

Често су уметници, експерти и професионалци на пољу културе они који указују на проблеме, исказују непријатне истине, говоре оно о чему се не говори и чине видљивим оно што се не види коришћењем својих уметничких и културних средстава и стварањем простора за друштвену дебату у оквиру и изван преовлађујућих органа политичког дискурса и у друштвеним медијима.

Европски континент се снажно поистовећује са заједничким вредностима и његовим дугогодишњим демократским традицијама, а слобода изражавања, укључујући уметничку слободу, глобално је његов најзначајнији и последични извоз. Члан 10. Конвенције штити право на слободу изражавања, укључујући слободу уметничког изражавања. Задњих година, како се демократија суочава са све више изазова, постоје докази о све већем мешању појединих државних органа у слободу уметничког изражавања[[2]](#footnote-2), а такође и мешања недржавних актера у Европи. Због тога, Надзорни комитет за културу, наслеђе и предео[[3]](#footnote-3) има снажну жељу да нагласи:

* да су људска права недељива. Слобода изражавања је основно људско право;
* да је потребно да се слобода изражавања заштити било од злоупотребе технолошких кретања, покушаја ућуткивања гласова који изговарају другачија мишљења у друштву или од злоупотребе слободе изражавања да би се јачали наративи који имају за циљ поделе, нетолеранцију и мржњу;
* да је уметничко и креативно изражавање део слободе изражавања и да уметници морају да буду заштићени од цензуре и сваког облика притиска и застрашивања. Свако ограничење треба да буде у складу са Европском конвенцијом о људским правима и судском праксом Европског суда за људска права;
* да ограничавања слободе изражавања и уметничке слободе утичу на целину друштва, јер му одузимају његов плурализам и виталност демократског процеса. Екосистем уметничке слободе утиче на образовање, културни развој, друштвено-економске стандарде, добробит, квалитет живота и друштвену кохезију[[4]](#footnote-4);
* Управо је разноликост култура, језика, уметничких форми и слободних уметничких израза оно што подстиче интеркултурни дијалог и сарадњу. Слобода изражавања се огледа у разноврсном и стимулативном уметничком и културном окружењу и доприноси узајамном разумевању и живљењу заједно;
* Уметничка слобода је, између осталог, повезана са радозналошћу, креативношћу, иновацијом, самоостварењем, критичким размишљањем и оним способностима које ће се све више тражити за посредовање између људи и технологија: уметности и култура су од главног значаја за утирање пута у будућност у чијем је средишту човек, а који може да буде обележен машинском интелигенцијом и интеракцијом човека и машине;
* Уметности и култура наглашавају, изражавају, саопштавају и унапред предвиђају људску реакцију на друштвене промене и стварају везу између економско-технолошке логике и одрживог развоја. Креативност и разноврсни културни изрази, омогућени и стимулисани уметничком слободом и слободом изражавања су тада катализатори за стварање планова и политика за одрживи развој;
* Снага уметничког изражавања за саопштавање и отварање нових перспектива и идеја чини уметника, уметничку мобилност и уметничку слободу стратешким ресурсима за друштво и тиме помаже да се превазиђе фрагментација и да се решавају планетарни изазови данашњице;
* У овим тешким временима обележеним кризом COVID-19 када је стварање прихода од стране уметника и у културном и креативном сектору озбиљно угрожено мерама затварања и када истовремено значај уметности и културе постаје све видљивији као ресурс друштва којим може да се постигне да људи буду укључени, повезани и инспирисани, важно је да се уметници и сектор културе укључе као корисници пакета економске подршке које државе стављају на располагање;
* Данашњи уметници и културни радници производе наслеђе сутрашњице често повезујући у својим радовима прошлост, садашњост и будућност. Њихов рад инспирише гледањем унапред, размишљањем о друштву и чувањем сећања, јачањем појединачних и колективних идентитета и подизањем демократске свести;
* Занемаривање, наношење штете, кривотворење и уништавање културног наслеђа, посебно у временима кризе, негативно утичу на људска права. Заштита, очување и јачање културног наслеђа од суштинског је значаја за слободу изражавања људских друштава;
* Да би се одало признање кључним улогама које имају уметност, култура и уметничко стваралаштво у непрестаном напору да се подрже људска права, демократија и владавина права и у складу са 30. уметничком изложбом Савета Европе: "Жеља за слободом: Уметност у Европи од 1945." (2012-15), од ове Организације је затражено да посвети дигиталну #изложбу уметничким делима из држава чланица која директно говоре о сталном тражењу слободе изражавања и која приказују уметнике као кључне чиниоце за опстанак вибрантних демократија у данашњем глобализованом друштву.

**Д О Д А Т А К**

**Подаци о Манифесту**

Овај Манифест је резулат рада који је обавила експертска група (Jaroslav Andel, Giuliana De  
Francesco, Kata Krasznahorkai, Mary Ann DeVlieg, Sara Whyatt, уз подршку Levan  
Kharatishvili). Први нацрт је урађен у марту 2020. године са циљем да се припреми допринос сектора културе 70. годишњици Европске конвенције о људским правима.

Нацрт Манифеста је поднесен Бироу Надзорног комитета за културу, наслеђе и предео (CDCPP) 28. априла 2020. године где је наишао на интересовање и подршку. Текст је био накнадно достављен CDCPP 30. јуна 2020 приликом његовог онлајн заседања. CDCPP је одлучио да Манифест буде отворен за коментаре делегација до 14. јула 2020. Секретаријат је, у ствари, разматрао коментаре који су примљени до 24. јула. После тога је уследила још једна рунда консултација о измењеном документу на који су делегације још једанпут давале своје коментаре до 2. октобра.

Ревидиран текст који је добијен представља покушај да се одрази суштина највећег броја, ако не и свих предлога које су дали делегати CDCPP. Нека прилагођавања су била потребна из разлога њихове узајамне компатибилности, структуре, јасноће и читљивости текста. Манифест је промовисан 10. новембра на пленарној седници CDCPP, заједно са концептом за дигиталну #изложбу "Слободан да ствараш – Стварај да будеш слободан". Планирано је да почетак изложбе буде у првим месецима 2021. Прилози из држава чланица у виду два уметничка рада у дигиталном формату који промовишу слободу изражавања и у облику добровољних доприноса техничкој реализацији пројекта биће веома цењени. Манифест и методолошки водич за дигиталну #изложбу биће постављени на интернет страници CDCPP са циљем да се разгласи у широким размерама и ради учешћа заинтересованих актера.

1. Велике дезинформације и све већа цензура на интернету, друштвеним медијима и преовлађујућим медијима и фабриковање митова, ширење крајње левих и крајње десних покрета, све већа друштвена и економска неједнакост, деградација животне средине и климатска промена као резултат емисија CO2, да наведемо само неколицину. [↑](#footnote-ref-1)
2. За детаље напада на уметничку слободу посетите следеће организације друштвених медија и интернет сајтове: Freemuse -   
   www.freemuse.org; PEN International [- www.pen-international.org, I](http://www.pen-international.org/)ndex on Censorship - [www.indexoncensorship.org](http://www.indexoncensorship.org); Artists at Risk  
   Connection [- www.artistsatriskconnection.org](http://www.artistsatriskconnection.org/) [↑](#footnote-ref-2)
3. У складу са Статутом Организације, CDCPP је свестан улоге Савета Европе као платформе за конструктиван дијалог и успешну међувладину сарадњу на пољу културе од 1954. године (Eвропска културна конвенција). [↑](#footnote-ref-3)
4. У складу са Конвенцијом UNESCO о заштити и унапређењу разноликости културних израза из 2005. године. [↑](#footnote-ref-4)